08/06/2022 | Administración LocalMunicipal
A Baña
Bonotaxi 2022

ANUNCIO Mediante acordo plenario do 26 de maio de 2022, aprobáronse inicialmente as bases xerais que regularán as convocatorias das subvencións para a concesión de bono taxi no Concello da Baña que se transcriben a continuación ós efectos de cumprir co trámite marcado polo artigo 49 da Lei 7/1985 referente á apertura dun prazo de información pública e audiencia ós interesados polo prazo mínimo de trinta días para a presentación de reclamacións e suxestións: “BASES REGULADORAS PARA A CONCESIÓN DE BONO-TAXI NO CONCELLO DA BAÑA Expte. TEDEC: 2022/A002/000001. BASE 1.–OBXECTO. O obxecto das presentes bases reguladoras é a concesión de axudas económicas para a utilización de taxis por aquelas persoas que presentan unha mobilidade reducida ou que presente algunha enfermidade que lle impida conducir, así como polo colectivo de persoas maiores de 65 anos que presentan baixos ingresos económicos, e non poden facer uso, con carácter xeral, doutros medios de transporte. Pretende favorecer o desprazamento persoal da veciñanza da Baña mediante a utilización do servizo público de taxi e favorecer o pleno desenvolvemento dunha vida social autónoma. A axuda económica concrétase na concesión dun bono que lles permita ás persoas beneficiarias a utilización do servizo de taxi para os seus desprazamentos persoais no municipio da Baña. Os desprazamentos alcanzarán a área interurbana do transporte público comarcal e o acceso a aqueles centros e servizos socio sanitarios e socio educativos que estean situados máis alá da área comarcal, nun radio non superior aos 30 quilómetros da Baña. Dada a natureza do obxecto desta subvención só poderán ser destinatarias destas as persoas físicas que utilicen directamente o servizo. Quedan excluídas desta convocatoria as asociacións, entidades, administracións ou outras persoas xurídicas. O aproveitamento desta subvención é compatible con outras axudas que o Concello poida conceder para persoas con mobilidade reducida. BASE 2.–REQUISITOS PARA SER PERSOA BENEFICIARIA. Poderán optar a ser persoas beneficiarias das axudas as persoas a que se refire o art.1 e que cumpran os seguintes requisitos: a) Residir no Concello da Baña e constar empadroado desde polo menos os 6 meses anteriores á data de inicio do prazo de presentación de solicitudes. O Concello poderá esixir a acreditación documental deste extremo mediante a presentación de recibos de consumo periódico que acrediten o uso habitual da vivenda. b) Ter recoñecida legalmente a condición de discapacitado polo organismo competente da Xunta de Galicia ou Administración competente que afecte gravemente á mobilidade e impida utilizar os transportes públicos colectivos (requisito exclusivo para menores de 65 anos). c) Ter cumpridos 65 anos no momento da presentación da solicitude. d) No caso de que a persoa solicitante se atope en activo, non recoñecer este beneficio por convenio colectivo, contrato laboral ou calquera outro título acreditativo. e) Se a persoa é maior de 18 anos, non constar como titular de vehículo. As excepcións quedarán recollidas na convocatoria anual. f) Non dispor a unidade familiar duns ingresos superiores ao 175% do IPREM vixente. g) Estar ao corrente dos seus deberes tributarios, coa seguridade social e coa facenda autonómica e local, e non atoparse inhabilitados para a obtención de subvencións públicas. Para calcular a capacidade económica anual teranse en conta todos os ingresos dos membros computables da unidade convivencial. Para os efectos deste cálculo son membros computables da unidade convivencial: a persoa solicitante, o/a cónxuxe ou parella de feito, os/as ascendentes ou fillos/as menores de 25 anos ou maiores de 25 en situación de discapacidade que dependan economicamente da persoa solicitante. No caso de que a persoa solicitante tivese cónxuxe ou parella de feito, entenderase como renda persoal a metade da suma dos ingresos de ambos os membros da parella. Cando o solicitante tivese ao seu cargo ascendentes ou fillos/as menores de 25 anos ao seu cargo ou maiores desta idade, pero en situación de discapacidade, a súa capacidade económica determinarase dividindo a súa renda e patrimonio entre o número de persoas que dependan economicamente da persoa solicitante. A capacidade económica calcúlase baseándose nos ingresos netos que perciban os membros computables da unidade de convivencia, que comprenderán os rendementos do traballo, os rendementos de capital mobiliario e inmobiliario, os rendementos de actividades económicas e as ganancias e perdas patrimoniais. BASE 3.–SOLICITUDES E DOCUMENTACIÓN.1. Solicitude debidamente cuberta. Deberá incluír obrigatoriamente os seguintes datos: – Nome e apelidos do/a solicitante e/ou persoa que exerza a representación. – Enderezo completo e actualizado para os efectos de notificacións.2. Fotocopia do DNI da persoa solicitante e dos demais membros da unidade familiar.3. Certificado de discapacidade recoñecida polo organismo competente da Xunta de Galicia ou da Administración competente no que estean recoñecidas as dificultades graves de mobilidade que impide a utilización dos transportes públicos colectivos.4. Informe médico que acredite padecer unha enfermidade que lle impida conducir de ser o caso.5. Declaración de ingresos da persoa solicitante e dos demais membros computables da unidade de convivencia que serán acreditados mediante: – Certificado de pensións (expedido polo INSS ou pola entidade da que proceda), en caso de pensións percibidas polo estranxeiro certificado bancario do percibido durante o ano inmediatamente anterior á presentación da solicitude, prestacións, nóminas da persoa solicitante e demais membros computables. – Fotocopia da declaración da renda ou certificado expedido pola Axencia Estatal de Administración Tributaria do último exercicio económico, tanto da persoa solicitante como dos restantes membros computables para os efectos do cálculo da capacidade económica. A declaración ou certificado poderase substituír pola autorización asinada a favor do Concello da Baña para a realización das comprobacións oportunas (Achégase o modelo). 6. No caso dos traballadores/as, declaración responsable de non recoñecer este beneficio por convenio colectivo, contrato laboral ou calquera outro título, ou a través de ISFAS, MUFACE ou outras entidades.7. En caso de maiores de 18 anos, certificado de que a persoa solicitante non consta como titular de ningún vehículo. O certificado poderase substituír pola sinatura a favor do Concello da Baña para realizar as comprobacións oportunas(Achégase o modelo). 8. Declaración responsable de non ter a solicitante débedas pendentes de pago coa Seguridade Social, a AEAT, a Xunta de Galicia ou o Concello (Achégase o modelo). BASE 4.–LUGAR DE PRESENTACIÓN DE SOLICITUDES. A documentación para participar na convocatoria deberá presentarse no Rexistro Xeral ou ben pola sede electrónica habilitada polo Concello da Baña. BASE 5.–CORRECCIÓN DE ERROS.1. Se a solicitude non reúne os requisitos establecidos na norma da convocatoria, requiriráselle á persoa interesada para que a emende segundo establece o art 23.5 da Lei xeral de subvencións e a Lei 39/2015, do 1 de outubro, do procedemento administrativo común das administracións públicas.2. Sen prexuízo do anterior, en calquera momento ao longo do procedemento poderá instarse a persoa interesada para que cubra calquera outro requisito ou trámite omitido, de acordo co previsto no art 23.5 da Lei xeral de subvencións e na Lei 39/2015, do 1 de outubro, do procedemento administrativo común das administracións públicas. BASE 6.–EXAME DAS SOLICITUDES.1. A instrución do procedemento corresponderalle ao coordinador do departamento de Servizos Sociais, que será determinado en cada convocatoria.2. Poderán realizarse de oficio cantas actuacións se estimen necesarias para a determinación, coñecemento e comprobación dos datos en virtude dos cales debe formularse a proposta de resolución.3. A achega de datos por parte das persoas solicitantes que non se axusten á realidade suporán a denegación da axuda, o Concello reservarase o dereito de emprender as accións legais correspondentes para esixir as responsabilidades a que houbese lugar.4. As actividades de instrución poderán incluír a petición de cantos informes se estimen necesarios para resolver. Na petición farase constar, no seu caso, o carácter determinante daqueles informes que sexan preceptivos. O prazo para a súa emisión será de dez días, salvo que, atendendo ás características do informe solicitado ou do propio procedemento, necesite a súa emisión un prazo menor ou maior, sen que neste último caso poida exceder de dous meses. Cando no prazo sinalado non se emitiu o informe cualificado por disposición legal expresa como preceptivo e determinante, ou, no seu caso, vinculante, poderá interromperse o cómputo dos prazos dos trámites sucesivos. BASE 7.–CRITERIOS DE VALORACIÓN E PROCEDEMENTO.1. Os criterios de concesión das axudas axustaranse á valoración dos requisitos sinalados no artigo 2 das Bases reguladoras que rexan a convocatoria.2. O órgano colexiado competente para a proposta de concesión estará composto pola concelleira ou concelleira de Servizos Sociais e dous empregados públicos do Concello da Baña, actuando como secretario un funcionario do Concello da Baña. BASE 8.–ÓRGANO CONCEDENTE, PRAZO DE RESOLUCIÓN E DE NOTIFICACIÓN.1. Órgano concedente: En función da distribución de competencias regulada na normativa, o órgano competente para resolver será a Alcaldía sen prexuízo das delegacións que se establezan.2. O prazo máximo para resolver e notificar é de 3 meses, desde a data en que a solicitude tivese entrada no rexistro, tendo en conta que este prazo pode suspenderse cando a persoa interesada é requirida para que emende deficiencias na súa solicitude ou achegue documentos. Transcorrido o devandito prazo sen que recaese resolución expresa, a persoa solicitante poderá entender desestimada a súa solicitude, de acordo co previsto no artigo 25.5 da Lei xeral de subvencións.3. A resolución porá fin á vía administrativa e seralle notificada ás persoas solicitantes de conformidade co prescrito nos artigos 40 e seguintes da Lei 39/2015 do procedemento administrativo común. Así mesmo, comunicaráselles ás persoas responsables de xestionar o expediente de axudas sociais para o transporte de bono taxi. BASE 9.–RECURSOS PROCEDENTES CONTRA A RESOLUCIÓN DO PROCEDEMENTO.1. A resolución do procedemento porá fin á vía administrativa.2. Contra a devandita resolución caberá a interposición de recurso contencioso-administrativo no prazo de dous meses. Con todo, as persoas interesadas poderán con carácter potestativo, presentar un recurso de reposición ante o propio órgano que ditou a resolución no prazo dun mes. Nese caso o prazo de presentación do recurso contencioso administrativo empezará a contar desde a notificación da resolución expresa do recurso. En caso de desestimación presunta, que se producirá se no prazo dun mes non se resolveu o recurso de reposición interposto (arts.123 e 124 da Lei 39/2015, do 1 de outubro, do procedemento administrativo común das administracións públicas), a interposición do recurso contencioso-administrativo non se suxeita a prazo de caducidade (Sentenza do Pleno do TC STC 52/2014, de 10 de abril). BASE 10.–COMPATIBILIDADE.1. Os obxectos subvencionados poderán ser obxecto de subvención por outras entidades públicas ou privadas, ou por outros servizos deste concello, sempre que o importe total destas non supere o custo efectivo ou real dos gastos subvencionados.2. O reintegro do exceso farase a favor das entidades concedentes en proporción ás subvencións concedidas por cada unha delas. Con todo, cando sexa o propio concello quen advirta o exceso de financiamento esixirá o reintegro desta polo importe total do exceso, ata o límite da subvención outorgada por el. BASE 11.–PROCEDEMENTO DE ENTREGA DO BONO TAXIS. Entregarase o bono-taxi en soporte papel polo importe total da axuda concedida anualmente, nos prazos que se determinen, que terán validez exclusivamente para o período que neles se consigne. Os servizos municipais expediranlle á persoa beneficiaria o número de bono-taxi que considera a resolución pola que se concede a axuda. O bono-taxi deberán conter: – Valor do bono. – DNI e nome da persoa. – Sinatura da persoa beneficiaria. O bono -taxi debidamente cubertos terán que serlle entregados ao taxista. O bono-taxi expedirase por importe de 0,5 €,1 €, 3 € e 5 €. O beneficiario achegará a moeda fraccionada correspondente por importe inferior a 0,5 €. BASE 12.–PROCEDEMENTO DE PRESENTACIÓN DE FACTURAS. As facturas pola utilización do bono taxi deberán acompañarse dos bonos consumidos. A concesión da axuda do bono-taxi con cargo a esta convocatoria implica a cesión do dereito de cobro aos taxistas ou aos seus representantes que previamente haberán de asinar un convenio de colaboración co Concello da Baña polo que o pago do orzamento total practicarase efectivamente a estes. Os taxistas ou quen exerza a súa representación facturaranlle ao Concello bimensualmente o importe dos servizos prestados, mediante a presentación das facturas do bono-taxi entregados polas persoas beneficiarias como pago do servizo. O importe da subvención será sempre o total da suma concedida e entregada en forma de bono-taxis, independentemente da cantidade efectivamente utilizada e facturada polos taxistas ou quen exerza a súa representación. BASE 13.–OBRIGACIÓNS DA PERSOA USUARIA. De acordo co establecido no artigo 14 da Lei xeral de subvencións, as persoas beneficiarias da subvención, obxecto da convocatoria, estarán obrigados a: 1. Cumprir a finalidade e os obxectivos, executar e adoptar o comportamento que fundamenta a concesión da subvención.2. As axudas para transporte en taxi son persoais e intransferibles. As persoas beneficiarias deberán facer constar a súa sinatura no bono-taxi.3. A falsidade dos documentos presentados ou as irregularidades de uso dos bonos entregados dará lugar ao reintegro do importe dos bonos utilizados e á devolución dos pendentes de uso, así como á reclamación dos xuros de demora correspondentes a computar desde o momento en que teñan lugar os respectivos pagos, sen prexuízo de quedar excluídas en futuras convocatorias.4. Comunicarlle ao órgano concedente a obtención doutras subvencións, axudas, ingresos ou recursos para a mesma finalidade, procedentes de calquera outra administración pública, entes públicos ou privados, nacionais ou internacionais, que financien as actividades ou proxectos subvencionados. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.5. Reintegrar os fondos percibidos nos supostos que procedan.6. As demais obrigacións impostas pola Lei xeral de subvencións e polas demais normas reguladoras da materia. BASE 14.–CAUSAS DO REINTEGRO DA SUBVENCIÓN CONCEDIDA.1. O Concello da Baña obrigará ao reintegro total ou parcial do importe dos bonos utilizados e á devolución dos pendentes de uso, así como á reclamación dos xuros de demora correspondentes que hai que computar desde o momento en que teñan lugar os respectivos pagos, sen prexuízo de quedar excluídos en futuras convocatorias, nos seguintes supostos, ademais dos casos indicados no apartado anterior.2. A falsidade dos documentos presentados ou as irregularidades de uso dos bonos entregados.3. Incumprimento total ou parcial da obrigación de xustificación ou a xustificación insuficiente nos termos establecidos no artigo 30 da Lei xeral de subvencións.4. Incumprimento das obrigacións establecidas con motivo da concesión da subvención.5. O procedemento para o reintegro será o establecido polos artigos 41 e 42 da Lei xeral de subvencións.6. En todo caso, durante a tramitación do procedemento de reintegro garantirase o dereito da persoa interesada ao trámite de audiencia.7. En calquera momento poderá a persoa beneficiaria dunha subvención desistir ou renunciar á súa concesión, sen prexuízo das responsabilidades ás que, nalgún suposto, houbese lugar e sen que, producido xa o pagamento desta, debe procederse á súa devolución conforme o procedemento do reintegro de subvencións citado. BASE 15.–PROTECCIÓN DE DATOS. De conformidade coa Lei orgánica 3/2018, do 9 de decembro, de protección de datos persoais e garantía dos dereitos dixitais e o Regulamento (UE)2016/679 do Parlamento Europeo e do Consello, do 27 de abril de 2016, relativo á protección das persoas físicas no que respecta ao tratamento de datos persoais e á libre circulación destes datos e polo que se derroga a Directiva 95/46/CE, os datos persoais recollidos na tramitación da convocatoria das subvencións, cuxo tratamento e publicación autorizan as persoas interesadas mediante a presentación das solicitudes, serán incluídos nun ficheiro cuxo obxecto é xestionar o presente procedemento, así como para informar ás persoas interesadas sobre o seu desenvolvemento, sendo o órgano responsable o Concello da Baña. Os dereitos de acceso, rectificación, cancelación e oposición aos datos persoais rexistrados neste ficheiro poderanse exercer, directamente ou por medio de representante legal ou voluntario, ante o Concello da Baña. Disposición Adicional Primeira Os anexos incluídos nas presentes bases poderán ser modificados puntualmente a través das convocatorias correspondentes. ANEXO VII MODELO BONO-TAXI IMPORTE DE:  0.5 €  2 €  3 €  5 € Nome e apelidos:___________________________________________ DNI: _____________ Data: _____________ (Válido ata el 31/12/20__) O/a beneficiario/a ou persoa autorizada O/a taxista Asdo.:_____________________________ Asdo.:__________________ “ A Baña, 2 de xuño de 2022. O alcalde José Andrés García Cardeso